หุ้นยุโรปปิดบวกจากมุมมองบวกหนี้สินกรีซ
ตลาดหุ้นยุโรปปรับตัวเพิ่มขึ้นเมื่อคืนนี้ (19 มิ.ย.) จากมุมมองที่เป็นบวกที่ว่า ประเด็นวิกฤตหนี้สินกรีซใกล้ที่จะได้ข้อยุติแล้วและผลกระทบจากความเป็นไปได้ที่กรีซจะถอนตัวจากการเป็นสมาชิกยูโรโซนจะออกมาอย่างน่าพอใจ 
20 มิ.ย. 2558

สำนักข่าวอินโฟเควสท์รายงานว่า ดัชนี Stoxx 600 เพิ่มขึ้น 0.4% ปิดวานนี้ (19 มิ.ย.) ที่ 385.59 จุด ขานรับข่าวที่ว่า ธนาคารกลางยุโรป (ECB) ได้ปรับเพิ่มเพดานสภาพคล่องฉุกเฉินให้กับภาคธนาคารของกรีซเมื่อคืนนี้
ดัชนี CAC-40 ตลาดหุ้นฝรั่งเศสปิดที่ 4,815.37 จุด เพิ่มขึ้น 11.89 จุด หรือ +0.25%, ดัชนี DAX ตลาดหุ้นเยอรมนีปิดที่ 11,040.10 จุด ลดลง 60.20 จุด หรือ -0.54% และดัชนี FTSE 100 ตลาดหุ้นลอนดอนปิดที่ 6,710.45 จุด เพิ่มขึ้น 2.57 จุด หรือ +0.04%
นักวิเคราะห์กล่าวว่า ทุกฝ่ายเชื่อว่าปัญหาวิกฤตหนี้สินกรีซกำลังใกล้จะได้ข้อยุติในเร็วๆนี้ โดยหากไม่มีการประนีประนอมจะหมายถึงการผิดนัดชำนะหนี้ ในขณะที่นักลงทุนได้เข้ามาช้อนซื้อหุ้นที่ปรับตัวลดลง และบางรายได้เข้ามาซื้อก่อนที่เหตุการณ์ต่างๆจะเกิดขึ้น
นายอเล็กซิส ซิปราส นายกรัฐมนตรีกรีซกล่าวว่า เขามั่นใจว่ากรีซจะสามารถบรรลุข้อตกลงทางการเงินในที่ประชุมฉุกเฉินสุดยอดผู้นำยุโรปได้ในวันจันทร์นี้ ในขณะที่ ECB จะจัดประชุมฉุกเฉินในวันศุกร์ หุ้นโคลท์ กรุ๊ป เอสเอ ซึ่งเป็นผู้ให้บริการด้านการสื่อสารแก่ธุรกิจรายใหญ่ของอังกฤษพุ่งขึ้น 20% เนื่องจากบริษัทฟิเดลิตี้ได้ยื่นข้อเสนอซื้อบริษัทในวงเงิน 1.72 พันล้านปอนด์ (2.7 พันล้านดอลลาร์)
หุ้น Valeo SA เพิ่มขึ้น 4.2% หลังบริษัทผู้ผลิตชิ้นส่วนยานยนต์ของฝรั่งเศสประกาศซื้อหุ้น 10.5% ในบริษัท Aledia ซึ่งเป็นผู้ผลิตผลิตภัณฑ์ LED ขณะที่หุ้นบังโค บีพีไอ ลดลง 9.1% หลังจากธนาคาร CaixaBank SA ได้ยกเลิกข้อเสนอซื้อหุ้นของธนาคารเนื่องจากได้รับการปฏิเสธเงื่อนไขจากกลุ่มผู้ถือหุ้น